Babelscape/SREDFM huggingface dataset:
Η 3η Μαΐου 1808

Η 3η Μαΐου 1808 (, γνωστό και ως "El tres de mayo de 1808 en Madrid", "Los fusilamientos de la montaña del Príncipe Pío", ή "Los fusilamientos del tres de mayo") είναι πίνακας του Ισπανού καλλιτέχνη Φρανθίσκο Γκόγια. Το έργο, που ολοκληρώθηκε το 1814, βρίσκεται στο Μουσείο του Πράδο στη Μαδρίτη. Με αυτό το έργο, ο Γκόγια θέλησε να τιμήσει τη μνήμη της Ισπανικής αντίστασης στο στρατό του Ναπολέοντα κατά τη διάρκεια της κατοχής του 1808 κατά τον πόλεμο της Ιβηρικής Χερσονήσου. Μαζί με το «ταίρι» του που έχει το ίδιο μέγεθος, τον πίνακα "Η 2α Μαΐου 1808", έγινε κατόπιν παραγγελίας της προσωρινής κυβέρνησης της Ισπανίας μετά από πρόταση του Γκόγια.

Το περιεχόμενο του πίνακα, η απεικόνιση και η συναισθηματική δύναμη, του εξασφαλίζουν τον τίτλο της πρωτοποριακής, αρχέτυπης εικόνας της φρίκης του πολέμου. Αν και αντλεί στοιχεία από την υψηλή αλλά και τη λαϊκή τέχνη, "Η 3η Μαΐου 1808" είναι ξεκάθαρο πως σπάει τα δεσμά της συμβατικότητας. Αποκλίνοντας από τις παραδόσεις της Χριστιανικής τέχνης και τις παραδοσιακές απεικονίσεις του πολέμου, δεν έχει κάποιο συγκεκριμένο έργο - πρόγονο και αναγνωρίζεται ως ένας από τους πρώτους πίνακες της σύγχρονης εποχής. Σύμφωνα με τον ιστορικό τέχνης Κένεθ Κλαρκ, "Η 3η Μαΐου 1808" είναι «ο πρώτος μεγάλος πίνακας που μπορεί να χαρακτηριστεί επαναστατικός με κάθε έννοια της λέξης, στο ύφος, το αντικείμενο, και την πρόθεση». 

Η Τρίτη Μαΐου 1808 έχει εμπνεύσει μια σειρά από άλλους σημαντικούς πίνακες, όπως μια σειρά έργων του Εντουάρ Μανέ, και τους πίνακες "Η Σφαγή στην Κορέα" και "Γκερνίκα" του Πάμπλο Πικάσο.
Wheels of Steel

Το Wheels of Steel είναι το δεύτερο άλμπουμ του χέβι μέταλ συγκροτήματος Saxon, το οποίο κυκλοφόρησε στις 5 Μαΐου 1980 μέσω της γαλλικής δισκογραφικής εταιρείας "Carrere". Ηχογραφήθηκε στα "Ramport Studios" του Λονδίνου, το Φεβρουάριο του 1980.

Ο δίσκος αυτός, ανέβασε τη δημοτικότητα του συγκροτήματος, αφού παρέμεινε στα βρετανικά τσαρτ για 29 εβδομάδες, με υψηλότερη θέση το # 5, ενώ βραβεύθηκε ως χρυσός από την "British Phonographic Industry". Μαζί με το άλμπουμ, κυκλοφόρησαν δύο επιτυχημένα 7" σινγκλ, το ""Wheels of Steel" και το "747 (Strangers In The Night)", τα οποία ανέβηκαν στο Top-20 στη Μεγάλη Βρετανία.

Το "Wheels of Steel"", κυκλοφόρησε ταυτόχρονα με την άνοδο της δημοτικότητας του μουσικού κινήματος "New Wave of British Heavy Metal" και θεωρήθηκε ένα από τα χαρακτηριστικότερα άλμπουμ αυτής της περιόδου. Άλλοι αξιόλογοι δίσκοι του είδους οι οποίοι κυκλοφόρησαν την ίδια χρονιά, ήταν το ομώνυμο ντεμπούτο των Iron Maiden και των Angel Witch, το ""On Through the Night"των Def Leppard, το "Head On " των Samson, το "Ace of Spades" των Motörhead και το "British Steel"" των Judas Priest.

Ο δίσκος βραβεύθηκε ως πλατινένιος στην Μεγάλη Βρετανία το 2011.
Ηρ

Ο Ηρ (" Ἤρ"), είναι βιβλικό πρόσωπο που αναφέρεται στη Παλαιά Διαθήκη και συγκεκριμένα στο Βιβλίο της Γένεσης.

Ο Ηρ ήταν ο πρωτότοκος γιος του Ιούδα του προπάτορα και της Σαυά, αδελφός του Αυνάν και του Σηλώμ. Ήταν ο πρώτος σύζυγος της Θάμαρ, από την οποία δεν απέκτησε τέκνα.

Σύμφωνα με την Γραφή επειδή ήταν κακός, "πονηρὸς ἔναντι Κυρίου", φονεύθηκε από τον Γιαχβέ. Την σύζυγό του Θάμαρ έλαβε στη συνέχεια με τον αδελφογαμικό νόμο, ο αδελφός του, Αυνάν.
Μιγκέλ Άνχελ Κορδέρο

<br>

Ο Μιγκέλ Άνχελ Κορδέρο Σάντσεθ (Ισπανικά: Miguel Ángel Cordero Sánchez) (10 Σεπτεμβρίου 1987, Λεμπρίχα, Ισπανία) είναι Ισπανός ποδοσφαιριστής.
Κλειστό Γυμναστήριο Λίντο

Το Κλειστό Γυμναστήριο Λίντο είναι κομμάτι του αθλητικού κέντρου της πόλης του Ηρακλείου Κρήτης.

Βρίσκεται στην παραλιακή περιοχή του Λίντο, δυτικά του κέντρου της πόλης, δίπλα ακριβώς στο Παγκρήτιο Στάδιο.

Τα εγκαίνια πραγματοποιήθηκαν το 1985 και ανακαινίστηκε μερικώς το 1995, οπότε και προστέθηκαν νέες κερκίδες.

Ιδιοκτησιακά ανήκει στη Γενική Γραμματεία Αθλητισμού.

Διαθέτει 1.400 θέσεις καθήμενων.

Χρησιμοποιείται ως έδρα από τις ομάδες καλαθοσφαίρισης του Ηρακλείου Ο.Α.Α. και του Εργοτέλη. Η αδυναμία του γυμναστηρίου να φιλοξενήσει αγώνες υψηλού επιπέδου λόγω παλαιότητας και μικρής χωρητικότητας οδήγησε στην κατασκευή του Μεγάλου Κλειστού Γυμναστήριου Ηρακλείου στην περιοχή Δυο Αοράκια.
Σηλώμ

Ο Σηλώμ είναι βιβλικό πρόσωπο που αναφέρεται στην Παλαιά Διαθήκη και συγκεκριμένα στο Βιβλίο της Γένεσης.

Ο Σηλώμ ήταν ο τριτότοκος γιος του Ιούδα του προπάτορα και της Σαυά, αδελφός του Ηρ και του Αυνάν. Μετά τον θάνατο του Αυνάν η χήρα αυτού Θάμαρ, πρώην χήρα του Ηρ, θα λάμβανε σύμφωνα με το νόμο σύζυγο τον νεότερο αδελφό εκείνων, τον Σηλώμ. Αυτό όμως δεν το επέτρεψε ο πατέρας του Ιούδας μη πεθάνει και αυτός. 
Σύμφωνα με τις Γραφές (Α' Χρονικά κεφ.4:21) ο Σηλώμ απέκτησε τέσσερις γιους, χωρίς ν΄ αναφέρεται η σύζυγος ή μητέρα αυτών. Γιοι του Σηλώμ ήταν οι Ηρ, Λααδά, Ιωακείμ, Ιωάς και Σαράφ που κατοικούσαν στη γη Μωάβ.
Denim and Leather

Denim and Leather είναι ο τίτλος του τέταρτου δίσκου του βρετανικού χέβι μέταλ συγκροτήματος Saxon, ο οποίος ηχογραφήθηκε στα "Aquarius Studios" της Γενεύης, στην Ελβετία και στα "Polar Studios" της Στοκχόλμης, στη Σουηδία. Η επίσημη κυκλοφορία του δίσκου έγινε στις 5 Οκτωβρίου 1981 μέσω της γαλλικής δισκογραφικής εταιρείας "Carrere" και συνέχισε την επιτυχία των δύο προηγούμενων δίσκων του συγκροτήματος, ""Wheels of Steel" και "Strong Arm of the Law".

Το "Denim and Leather"" ανέβηκε στο # 9 των βρετανικών τσαρτ, παραμένοντας στους καταλόγους για τρεις μήνες, με αποτέλεσμα να βραβευθεί ως ασημένιος δίσκος από την "British Phonographic Industry". Ο δίσκος περιείχε τρία επιτυχημένα σινγκλ, τα ""And the Bands Played On", "Never Surrender" και "Princess of the Night"". Οι στίχοι των τραγουδιών έχουν πολυποίκιλη θεματολογία, από το κοινό του φεστιβάλ "Monsters of Rock" στο οποίο αποτίουν φόρο τιμής στο τραγούδι ""And the Bands Played On", μέχρι την αναφορά σε μία σιδηροδρομική αμαξοστοιχία στο "Princess of the Night"". Η συνολική διάρκεια του δίσκου είναι 37 λεπτά και 43 δευτερόλεπτα, ενώ ήταν ο τελευταίος δίσκος του συγκροτήματος με τον ντράμερ Πητ Γκιλ στη σύνθεση τους.
Παιδαγωγικό και Τεχνολογικό Πανεπιστήμιο της Κολομβίας

thumb|300px|right|κεντρική κήπους, πανεπιστημιούπολη Τούνχα

Το Παιδαγωγικό και Τεχνολογικό Πανεπιστήμιο της Κολομβίας, στα ισπανικά "Universidad Pedagógica y Tecnológica de Colombia" (UPTC) είναι εθνικό πανεπιστημιακό ίδρυμα της Κολομβίας, με έδρα την Τούνχα. Το πιο σημαντικό τo διαμέρισμα Μπογιακάς, είναι η τέταρτη πανεπιστήμιο στην Κολομβία με βάση τον αριθμό των φοιτητών. Ιδρύθηκε το 1953 κατόπιν εισηγήσεως του τότε πρωθυπουργού Γκουστάβο Ρόχας.
Χάαρλεμ

Το Χάαρλεμ (ολλανδικά: "Haarlem", ) είναι πόλη, έδρα δήμου και πρωτεύουσα της ολλανδικής επαρχίας Βόρειας Ολλανδίας (Noord-Holland). Ο δήμος έχει έκταση 32,12 χμ² και πληθυσμό 153.225 κατοίκους (2012). Αποτελεί τμήμα της περιοχής Κέννεμερλαντ (Kennemerland), τη 2η (μετά το Άμστερνταμ) σε πληθυσμό πόλη της επαρχίας και τη 15η σε όλη την Ολλανδία.

Το 1658, o Ολλανδός Πέτερ Στάουφεσαντ (Peter Stuyvesant) ίδρυσε στη ΒΑ ακτή των -σημερινών - Η.Π.Α. το Νέο Χάαρλεμ (Nieuw Haarlem). Το 1664 περιήλθε στα χέρια των Άγγλων που το μετονόμασαν σε Χάρλεμ, τη σημερινή γνωστή συνοικία της Νέας Υόρκης.
O κάτοικος της πόλης ονομάζεται Χάαρλεμερ (πληθ. Χάαρλεμερς) (Haarlemmer-s).
Ιωάννης Δημησιάνος

Ο Ιωάννης Δημησιάνος (... - 1614) ήταν Έλληνας επιστήμονας από τη Ζάκυνθο, ο οποίος γεννήθηκε στα τέλη του 16ου αιώνα και πέθανε το 1614. Υπήρξε μαθηματικός, χημικός, θεολόγος και άριστος γνώστης της ελληνικής και λατινικής γλώσσας. Ήταν επίσης μέλος της Ακαδημίας των Λυγκών (ιτ: Accademia dei Lincei), η οποία ιδρύθηκε το 1603 και ήταν η πρώτη και μετέπειτα πρωτοπόρα Ακαδημία επιστημών στην Ιταλία. Ο Δημησιάνος είναι γνωστός κυρίως για την επινόηση του ονόματος «τηλεσκόπιο» από τις ελληνικές λέξεις «τηλέ» και «σκοπείν» . Σύμφωνα με τον Άλαν Χίρσφελντ το όνομα αυτό δόθηκε κατά τη διάρκεια συμποσίου της Ακαδημίας έξω από τη Ρώμη, τον Απρίλιο του 1611, προς τιμήν του Γαλιλαίου, ο οποίος είχε γίνει μέλος της την ίδια χρονιά. Μετά το δείπνο, ο Γαλιλαίος ενθουσίασε τους συνέδρους εστιάζοντας με τη «διόπτρα» του στους δορυφόρους του Δία και τα αστέρια του Γαλαξία μας. Τότε ο οικοδεσπότης και ιδρυτής της Ακαδημίας, Φεντερίκο Τσέζι, ανακοίνωσε ότι ο Δημησιάνος είχε επινοήσει το όνομα «τηλεσκόπιο» για τη διόπτρα του Γαλιλαίου, όνομα που περιέγραφε εύστοχα τις δυνατότητες του οργάνου και το διαφοροποιούσε από τα υπόλοιπα όργανα χαμηλής μεγέθυνσης που υπήρχαν εκείνη την εποχή.
You Are the Music...We're Just the Band

Το You Are the Music...We're Just the Band είναι ο τρίτος δίσκος του βρετανικού ροκ συγκροτήματος, ο οποίος κυκλοφόρησε από την εταιρεία "Threshold", ενώ τον Μάρτιο του 1994 επανεκδόθηκε από την "PolyGram". Σε αυτό το άλμπουμ, οι Trapeze εισήγαγαν στοιχεία τζαζ και φανκ μουσικής στον ήχο τους, χωρίς να λείπουν και τα έντονα ροκ στοιχεία. Αυτό ήταν και το τελευταίο στούντιο άλμπουμ του συγκροτήματος με τον Γκλεν Χιούζ στα φωνητικά και το μπάσο, αφού ένα χρόνο αργότερα αποχώρησε από τους Trapeze για να ενταχθεί στο χαρντ ροκ συγκρότημα των Deep Purple.
Trapeze

Οι Trapeze ήταν βρετανικό ροκ συγκρότημα το οποίο δημιουργήθηκε το 1969 από τον τραγουδιστή Τζον Τζόουνς και τον κιμπορντίστα Τέρι Ράουλι (πρώην μέλη των Montanas), τον κιθαρίστα Μελ Γκάλεϊ, τον μπασίστα Γκλεν Χιούζ και τον ντράμερ Ντέιβ Χόλαντ.
Κοστανάι

Το Κοστανάι (καζακικά: "Қостанай / Qostanay") είναι η ενδέκατη μεγαλύτερη σε πληθυσμό πόλη του Καζακστάν. Ο πληθυσμός του υπολογίζεται σε 216.390 κατοίκους (εκτίμηση 2011).
Χάρτφορντ

Το Χάρτφορντ (αγγλικά: "Hartford") είναι η πρωτεύουσα της αμερικανικής πολιτείας Κονέκτικατ και ιστορική έδρα της κομητείας Χάρτφορντ, μέχρι το 1960, οπότε το Κονέκτικατ κατήργησε τις κομητειακές κυβερνήσεις. Σύμφωνα με την απογραφή του 2010, το Χάρντφορντ έχει 124.775 κατοίκους και ήταν η τρίτη μεγαλύτερη πόλη στην πολιτεία μετά το Μπρίτζπορτ και το Νιου Χέβεν. Η μητροπολιτική περιοχή του Χαρτφορντ είναι η μεγαλύτερη στην πολιτεία, με 1.212.381 κατοίκους.
Γοθολία

Η Γοθολία είναι πρόσωπο που αναφέρεται στη Βίβλο ως βασίλισσα του Βασιλείου του Ιούδα. Το όνομά της στα Εβραϊκά : עֲתַלְיָה , Αταλία, σημαίνει "Θεός υπερουράνιος". Στη λατινική φέρεται ως Athalia (Αθαλία).

Η Γοθολία ήταν κόρη του Βασιλέως Αχαάβ του (βορείου) Βασιλείου του Ισραήλ και της Ιεζάβελ, πριγκίπισσας Τύρου και Σιδώνας. Παντρεύτηκε τον γιο του Βασιλέως Ιωσαφάτ του (νοτίου) Βασιλείου του Ιούδα, τον Ιωράμ. Με το γάμο της αυτό επήλθε συνθήκη συμμαχίας μεταξύ των δύο βασιλείων. Σύμφωνα με τις Γραφές η Γοθολία φέρεται να ήταν ειδωλολάτρης και να ασπαζόταν τον Βαάλ. 
Εκ του γάμου της απέκτησε ένα τον Οζία, ή Οχοζία και άλλα τέκνα. Μετά το θάνατο του συζύγου της ανέλαβε καθήκοντα βασιλομήτορας, αναλαμβάνοντας τον θρόνο ο γιος της Οζίας. Όταν ο τελευταίος δολοφονήθηκε σε επίσημη επίσκεψη στο Βασίλειο του Ισραήλ μαζί με τον εκεί βασιλέα που λεγόταν και εκείνος Ιωράμ, αδελφός ή ανεψιός της Γοθολίας, σε μια κάθαρση που επιχείρησε ο Ιηού σφετερίστηκε το θρόνο και ανέλαβε η ίδια Βασίλισσα, εξολοθρεύοντας τα μέλη της βασιλικής οικογένειας εκτός το μικρό γιο του Οζία, τον Ιωά που προστάτεψε η αδελφή του Οζία παραδίδοντάς τον στον ιερέα Ιωδαέ.
Μετά από έξι χρόνια όταν η Γοθολία έμαθε ότι ζει εγγονός της, προσπάθησε ν΄ αποτρέψει κίνηση των ιερέων που ζητούσαν την παραίτησή της. Τελικά επενέβησαν Λευίτες ιερείς οι οποίοι διέταξαν την εκτέλεση της Γοθολίας αποκαθιστώντας στο θρόνο τον νόμιμο ηγεμόνα.

Η Γοθολία αναφέρεται στο Βιβλίο Β' Βασιλέων (κεφ.11), Β' Χρονικών (κεφ.22)

Με το όνομα Γοθολία φέρονται συνώνυμα τα ξενικά ονόματα Αταλία (Atalya), Αθαλία ή Αθάλια (Athalia), Οτιλία (Ottilie), Οδήλη (Odile) καθώς και Οφηλία (Ophelia).
Hot Wire

Το Hot Wire είναι ο τέταρτος στούντιο δίσκος του βρετανικού ροκ συγκροτήματος, Trapeze, ο οποίος κυκλοφόρησε το 1974 από την εταιρεία Warner Bros και επανεκδόθηκε στις 12 Νοεμβρίου 1996, από την "One Way Records".

Το άλμπουμ αυτό ήταν το πρώτο του συγκροτήματος χωρίς τον Γκλεν Χιούζ στη σύνθεση τους, αφού είχε αποχωρήσει ένα χρόνο νωρίτερα για να ενταχθεί στους Deep Purple. Τη θέση του Χιούζ στο μπάσο είχε αναλάβει ο Πητ Ράιτ, ενώ τα βασικά φωνητικά του συγκροτήματος έκανε ο κιθαρίστας Μελ Γκάλεϊ, με τον Ρομπ Κέντρικ να συμπληρώνει τη σύνθεση των Trapeze.

Το "Hot Wire" είναι από τους πιο επιτυχημένους εμπορικά δίσκους του συγκροτήματος, αν και δεν κατάφερε να μπει στη λίστα του Billboard Hot-100, γνωρίζοντας επιτυχία στον Καναδά, όπου έφθασε ως το # 80.
Staples Center

Το Staples Center είναι ένα κλειστό γήπεδο πολλαπλών χρήσεων στο κέντρο της πόλης του Λος Άντζελες στις ΗΠΑ. Εγκαινιάστηκε στις 17 Οκτωβρίου του 1999, και είναι μία από τις μεγαλύτερες αθλητικές εγκαταστάσεις στην ευρύτερη περιοχή του Λος Άντζελες. Ανήκει στην εταιρεία "LA Arena" και το "Anschutz Entertainment Group". Η αρένα είναι η έδρα των Λος Άντζελες Λέικερς και των Λος Άντζελες Κλίπερς του National Basketball Association (NBA), το Λος Άντζελες Κινγκς του National Hockey League (NHL), και των Λος Άντζελες Σπαρκς του (WNBA). Το Staples Center φιλοξενεί επίσης πάνω από 250 εκδηλώσεις και σχεδόν 4 εκατομμύρια επισκέπτες το χρόνο.
Οράλ

Το Οράλ (καζακικά: "Орал") ρωσικά Ουράλσκ είναι η δέκατη μεγαλύτερη σε πληθυσμό πόλη του Καζακστάν μετά το Αλμάτι, την Αστανά, το Σιμκέντ, την Καραγκάντα, το Ακτομπέ, το Ταράζ, το Παβλοντάρ, το Οσκεμέν και το Σεμέι. Ο πληθυσμός του υπολογίζεται σε 271.900 κατοίκους (εκτίμηση 2012). Θεωρείται γεωγραφικά Ευρώπη καθώς βρίσκεται δυτικά του ποταμού Ουράλη, φυσικό σύνορο μεταξύ Ευρώπης-Ασίας.
Ευριπίδης Καφαντάρης

Ο Ευριπίδης Καφαντάρης, (Μορφοβούνι Καρδίτσας 27 Δεκεμβρίου 1947), είναι Έλληνας γεωπόνος, συγγραφέας και πολιτικός. 

Τελείωσε το δημοτικό σχολείο της γενέτειρας του έπειτα το γυμνάσιο στην Καρδίτσα, σπούδασε γεωπονική στο Πανεπιστήμιο Θεσσαλονίκης. Εργάστηκε σαν Γεωπόνος στο υπουργείο γεωργίας αλλά και σαν ιδιώτης έως το 1982 που πολιτεύτηκε με το ΠΑΣΟΚ.
Welcome to the Real World

Το Welcome to the Real World είναι ένας ζωντανά ηχογραφημένος δίσκος του βρετανικού ροκ συγκροτήματος Trapeze. Οι ηχογραφήσεις του δίσκου έγιναν σε συναυλίες στο Λονδίνο, τον Μάιο του 1992, όταν η κλασική σύνθεση του συγκροτήματος με τον Γκλεν Χιούζ, τον Μελ Γκάλεϊ και τον Ντέηβ Χόλαντ, επανενώθηκε για σειρά συναυλιών. Η κυκλοφορία του άλμπουμ έγινε από την εταιρεία "Purple Records", ενώ το CD επανεκδόθηκε στις 24 Οκτωβρίου 2000. Έκτακτη συμμετοχή στη συγκεκριμένη περιοδεία είχε ο πρώην κιμπορντίστας του ροκ συγκροτήματος Asia, Τζεφ Ντάουνς.
The Final Swing

Το The Final Swing είναι μια συλλογή τραγουδιών του βρετανικού ροκ συγκροτήματος Trapeze, η οποία κυκλοφόρησε από την εταιρεία "Threshold" το 1974. Περιέχει τραγούδια τα οποία ηχογραφήθηκαν από την δεύτερη σειρά μελών του συγκροτήματος, με τον Γκλεν Χιούζ, τον Μελ Γκάλεϊ και τον Ντέηβ Χόλαντ, στη σύνθεση τους. Τα τραγούδια προέρχονται από τους δίσκους ""Trapeze" (1970), "Medusa" (1970) και "You Are the Music...We're Just the Band"" (1972).

Η συγκεκριμένη κυκλοφορία πραγματοποιήθηκε από την "Threshold" με σκοπό να εκμεταλλευτεί τη δημοσιότητα την οποία γνώρισε το συγκρότημα μετά την αποχώρηση του Γκλεν Χιούζ για να ενταχθεί στο χαρντ ροκ συγκρότημα των Deep Purple. Το άλμπουμ αυτό, ανέβηκε στους καταλόγους επιτυχιών του Billboard, αλλά δεν κατάφερε να μπει στις πρώτες 100 επιτυχίες.
Νατζ αντ-Ντιν Ιλγκαζί ιμπν Αρτούκ

O Νατζ αντ-Ντιν Ιλγκαζί ιμπν Αρτούκ ("Necmeddin İlgazi bin Artuk", 1062 - 8 Νοεμβρίου 1122), γνωστότερος ως Ιλγκαζί, ήταν Τουρκομάνος Ορτοκίδης ηγέτης του Μαρντίν από το 1107 έως το 1122.
Οι Πόντιοι

Οι Πόντιοι είναι ελληνική κωμική ταινία του 1986, σε παραγωγή Ευρώπη Φιλμ και σε σκηνοθεσία Ομήρου Ευστρατιάδη. Το σενάριο γράφτηκε από τον Γιάννη Σκλάβο. Πρωταγωνιστούν οι Κώστας Βουτσάς και Κώστας Τσάκωνας.
Αγγέλα Παπάζογλου

Η Αγγέλα Παπάζογλου (8 Νοεμβρίου 1899 - 17 Αυγούστου 1983) ήταν Ελληνίδα τραγουδίστρια του ρεμπέτικου τραγουδιού.
Αμπντουλαγιέ Μεϊτέ

Ο Αμπντουλαγιέ Μεϊτέ, γεννημένος στις 6 Οκτωβρίου 1980 στο Παρίσι, είναι διεθνής Ιβοριανός ποδοσφαιριστής ο οποίος αγωνίζεται στην θέση του αμυντικού.

Διαθέτει, επίσης, γαλλική υπηκοότητα.
Χρήστος Παλαμάς

Ο Χρήστος Παλαμάς (Πάτρα 1849 - Μεσολόγγι 1925) ήταν Έλληνας δικηγόρος και πολιτικός που διετέλεσε νομάρχης και έπαρχος σε διάφορες περιφέρειες.
Σπύρος Τζιφός

Ο Σπύρος Τζιφός (1895-1975) ήταν Έλληνας ηθοποιός. 

Η πρώτη του εμφάνιση στη σκηνή έγινε το 1914. Εμφανίστηκε το 1917 στο έργο του Δ. Πίπη «Εργάτης», στο «Δημοτικό Θέατρο Πειραιώς», μαζί με τους Εμμανουήλ Κουκουδάκη, Αρ. Ιωαννίδη, Βασίλη Αργυρόπουλο. Τον ίδιο χρόνο γράφτηκε στο Σωματείο Ελλήνων Ηθοποιών. Το 1919 συνεργάστηκε με το θίασο Ροζαλίας Νίκα-Εδμόνδου Φύρστ. Τον επόμενο χρόνο συμμετείχε σε παραστάσεις συνεταιριστικού θιάσου στη Λάρισα. Το 1921 εμφανίστηκε με το θίασο Νικ. Πλέσσα και το 1922 παρέμεινε στο θίασο με συνθιασάρχη τη Ροζαλία Νίκα. Πολύ αργότερα, το καλοκαίρι του 1940 εμφανίστηκε σε συνοικίες της Αθήνας, μαζί με τους Ευτυχία Παυλογιάννη, Μίμη Φωτόπουλο και άλλους. Υπήρξε βασικό στέλεχος πολλών θιάσων, περιοδεύοντας συχνά στην επαρχία. Συνταξιοδοτήθηκε το 1946. Σύζυγός του ήταν η ηθοποιός Φίνα (Ιωσηφίνα) Σκότη-Τζιφού (1898-1972) και γιος του ο επίσης ηθοποιός Γιώργος Τζιφός.
Αλεξάνδρεια στην Κύπρο

Η Αλεξάνδρεια στην Κύπρο ή Αλεξάνδρεια η εν Κύπρω ή Αλεξανδρέττα Κύπρου, ήταν ελληνιστική πόλη στη νήσο Κύπρο. Η πόλη ιδρύθηκε πιθανόν το 331 π.Χ. στη βορειοδυτική Κύπρο.
Νικόλαος Πετσάλης-Διομήδης

Ο Νικόλαος Πετσάλης-Διομήδης (1943 - 10 Φεβρουαρίου 2013), γιος του συγγραφέα και ακαδημαϊκού Θανάση Πετσάλη-Διομήδη υπήρξε Έλληνας διανοούμενος, ιστορικός ερευνητής, συγγραφέας και τεχνοκριτικός με σπουδές νομικών στην Αθήνα και ιστορίας στο Λονδίνο. Εκτός της συγγραφικής του δραστηριότητας ενδιαφέρθηκε για τις εικαστικές τέχνες, γεγονός που τον ώθησε να ιδρύσει την αίθουσα τέχνης "Το τρίτο μάτι" και να οργανώσει περισσότερες από 120 εκθέσεις εικαστικών στην περίοδο 1979-1993.
Μαλίκ αλ-Αφντάλ

Ο Μαλίκ αλ-Αφντάλ ιμπν Μπαντρ αλ-Τζαμαλί Σαχανσάχ (1066 - 11 Δεκεμβρίου 1121, αραβικά: الأفضل شاهنشاه بن بدر الجمالي) ήταν βεζίρης του Χαλιφάτου των Φατιμιδών της Αιγύπτου.
Βασιλική Νίκα

Η Βασιλική Νίκα (Αθήνα, 2 Απριλίου 1962) είναι σύγχρονη Ελληνίδα συνθέτρια και τραγουδίστρια.
Θρύλοι του Δάσους

Η ταινία Θρύλοι του Δάσους (Πρωτότυπος τίτλος The Yearling) είναι οικογενειακό δράμα παραγωγής 1946 σε σκηνοθεσία Κλάρενς Μπράουν. Το σενάριο της ταινίας βασίζεται στο ομώνυμο και βραβευμένο με Πούλιτζερ μυθιστόρημα της Μάρτζορι Κίναν Ρόουλινγκς, το οποίο μετέφεραν για τη μεγάλη οθόνη ο Πολ Όσμπορν και ο Τζον Λι Μαχίν. Πρωταγωνιστές της ταινίας είναι ο Γκρέγκορι Πεκ, Τζέιν Γουάιμαν, Κλοντ Τζάρμαν Τζ., Τσιλ Γουίλς και Φόρεστ Τάκερ. 

Η ταινία έλαβε 7 υποψηφιότητες για βραβείο Όσκαρ και κέρδισε δυο συν ένα τιμητικό για τον Κλοντ Τζάρμαν Τζ. στον οποίο απένειμαν το Όσκαρ του καλύτερου νεαρού ηθοποιού της χρονιάς.
Πάπας Γρηγόριος ΙΒ΄

Ο Πάπας Γρηγόριος ΙΒ΄ ("Papa Gregorio XII", 1335 – 18 Οκτωβρίου 1417), γεννημένος στη Βενετία ως "Angelo Correr" ή "Corraro", ήταν Πάπας από το 1406 έως το 1415. Διαδέχτηκε τον Ιννοκέντιο Ζ΄ στις 30 Νοεμβρίου 1406.

Ο Πάπας Γρηγόριος εξελέγη στη Ρώμη το 1406 από ένα κονκλάβιο, αποτελούμενο από μόλις 15 καρδιναλίους, με τον όρο ότι, εάν ο Αντιπάπας Βενέδικτος ΙΓ' (1394–1423) παραιτούταν από τις αξιώσεις του για την Παποσύνη, θα παραιτούταν και αυτός και θα γινόταν νέα εκλογή, κλείνοντας έτσι το Δυτικό Σχίσμα (1378–1417).

Οι δύο Ποντίφηκες ξεκίνησαν διαπραγματεύσεις για να συναντηθούν σε ουδέτερο έδαφος στη Σαβόνα της Λιγουρίας, αλλά οι υποστηρικτές τους χρησιμοποίησαν όλη την επιρροή τους για να αποτρέψουν μια τέτοια συνάντηση, ενώ και οι δυο τους φοβόντουσαν πως θα συλληφθούν από οπαδούς του αντιπάλου.

Οι καρδινάλιοι του Γρηγορίου ΙΒ' έδειξαν ανοικτά τη δυσαρέσκειά τους από τους χειρισμούς και άφησαν να εννοηθεί πως θα αποσύρουν την υποστήριξή τους προς αυτόν. Στις 4 Μαΐου 1408, ο Γρηγόριος ΙΒ' τους συγκέντρωσε στην πόλη Λούκα και τους διέταξε να μην την εγκαταλείψουν για κανένα λόγο. Εκεί έχρισε και τέσσερις νέους καρδιναλίους, παρά την αρχική του υπόσχεση προς το κονκλάβιο πως δεν θα έκανε νέους. Όμως, επτά εξ αυτών έφυγαν από τη Λούκα και συναντήθηκαν με καρδιναλίους του Βενεδίκτου ΙΓ' με σκοπό να γίνει ένα ενιαίο κονκλάβιο, το οποίο θα απομάκρυνε και τους δύο και θα εξέλεγε έναν νέο. Ακολούθως, συγκάλεσαν τη Σύνοδο της Πίζας και κάλεσαν και τους δύο Ποντίφηκες να παραστούν. Κανείς εκ των δύο όμως δεν εμφανίστηκε. Η Σύνοδος αυτή καθαίρεσε και τους δύο, στις 5 Ιουνίου 1409, ως σχισματικούς, αιρετικούς, επίορκους και σκανδαλώδεις και εξέλεξε τον Αντίπαπα Αλέξανδρο Ε' αργότερα τον ίδιο μήνα. Ο Γρηγόριος ΙΕ', ο οποίος στο μεταξύ είχε χρίσει δέκα νέους καρδιναλίους, συγκάλεσε άλλη Σύνοδο, στην Aquileia. Οι ελάχιστοι επίσκοποι που εμφανίστηκαν εκεί, ανακήρυξαν το Βενέδικτο ΙΓ' και τον Αλέξανδρο Ε' σχισματικούς, επίορκους και καταστροφείς της Εκκλησίας, αλλά η διακήρυξή τους αυτή αγνοήθηκε.

Η Σύνοδος της Κωνσταντίας επέλυσε τη διαφορά. Ο Γρηγόριος ΙΒ' όρισε πληρεξουσίους του τον Carlo Malatesta και τον Καρδινάλιο Giovanni Dominici. Κατόπιν, ο Καρδινάλιος συγκάλεσε Σύνοδο και στις 4 Ιουλίου 1415 ο Malatesta, ενεργώντας εξ ονόματος του Γρηγορίου ΙΒ', ανακοίνωσε την παραίτηση του Πάπα, η οποία έγινε αποδεκτή από τους καρδιναλίους. Όπως συμφωνήθηκε, διατηρήθηκαν όλοι οι καρδινάλιοι που είχαν χριστεί από τον Γρηγόριο ΙΒ' και έδωσαν στον Γρηγόριο ΙΒ' τον τίτλο του επισκόπου του Frascati, του επικεφαλής του Κολλεγίου των Καρδιναλίων και του μόνιμου Λεγάτου της Ανκόνα. Η Σύνοδος απομάκρυνε τον Αντιπάπα Ιωάννη ΚΓ' (1410–15), διάδοχο του Αλεξάνδρου Ε', κλείνοντας έτσι το Δυτικό Σχίσμα.

Το υπόλοιπο της ζωής του ο Γρηγόριος το πέρασε σε σιωπηρή αφάνεια στην Ανκόνα. Ο επόμενος Πάπας, Μαρτίνος Ε΄, εξελέγη μετά τον θάνατό του.
Μλάντεν Κασκελάν

Ο Μλάντεν Κασκελάν ("Mladen Kašćelan") είναι Μαυροβούνιος ποδοσφαιριστής που γεννήθηκε στις 13 Φεβρουαρίου 1983 στην πόλη Κότορ και αγωνίζεται ως μέσος στην ομάδα της ΦΚ Άρσεναλ Τούλα, ενώ έχει γίνει διεθνής με την Εθνική ομάδα του Μαυροβουνίου.
Σωτηρούλα Χαραλάμπους

Η Σωτηρούλα Χαραλάμπους είναι Ελληνοκύπρια πολιτικός. Διετέλεσε Υπουργός Εργασίας και Κοινωνικών Ασφαλίσεων και βουλευτής στην Εκλογική Περιφέρεια Αμμοχώστου εκλεγμένη με το ΑΚΕΛ την περίοδο 2001-2013.
Μάρκος Τσιριμώκος

Ο Μάρκος Τσιριμώκος, (Λαμία 1872 – 1939), ήταν δημοτικιστής ποιητής γνωστός με το ψευδώνυμο "Στέφανος Ραμάς" και μεταφραστής,αξιωματικός του ναυτικού και νομάρχης. Έγραφε άρθρα σε περιοδικά της εποχής, όπως ο "Νουμάς" και η "Νέα Εστία", όπου δημοσίευε και ποιήματα του. 

Απο οικογένεια γαιοκτημόνων της Φθιώτιδας, γεννήθηκε στην Λαμία. Υπηρέτησε ως αξιωματικός στο ναυτικό την περίοδο 1890-1914. Ήταν αδελφός του Ιωάννη Τσιριμώκου, υπουργού παιδείας το 1913 όταν ο Εκπαιδευτικός Όμιλος, του οποίου ήταν ιδρυτικό μέλος, προώθησε την πρώτη του απόπειρα εκπαιδευτικής μεταρρύθμισης. Μετά την αποστρατεία του είχε διοριστεί νομάρχης Κέρκυρας και νομάρχης Αχαΐας και Ήλιδος την περίοδο 1917-1918 και διευθυντής της Εθνικής Βιβλιοθήκης. Κατά τη διάρκεια της δικτατορίας Μεταξά έγραψε σατιρικά ποιήματα εναντίον της που δημοσιεύθηκαν μετά τον θάνατό του.
Βάσος Καραγιώργης

Ο Βάσος Καραγιώργης (Αμμόχωστος, 1929) είναι Ελληνοκύπριος αρχαιολόγος.
Οχοζίας

Με το όνομα Οχοζίας φέρονται δύο Βιβλικά πρόσωπα και οι δύο Βασιλείς του αρχαίου Ισραήλ οι οποίοι και είναι:
* Οχοζίας του Ιωράμ, ή Οχοζίας του Ιούδα, γιος του Ιωράμ και της Γοθολίας, Βασιλεύς του (νοτίου) Βασιλείου του Ιούδα, και
* Οχοζίας του Αχαάβ, ή Οχοζίας του Ισραήλ, γιος του Αχαάβ και της Ιεζάβελ, Βασιλεύς του (βορείου) Βασιλείου του Ισραήλ.
Ιούστος Σιγισμούνδος

O Ιούστος Σιγισμούνδος (1851-1876) ήταν Γερμανός αρχαιολόγος και επιγραφολόγος.
Αρμενική Αποστολική Εκκλησία

Η Αρμενική Αποστολική Εκκλησία (Αρμένικα: Հայ Առաքելական Եկեղեցի, "Hay Aṙak’elakan Ekeġec’i") αποτελεί την παλαιότερη παγκοσμίως εθνική εκκλησία, καθώς η Αρμενία ήταν το πρώτο έθνος που ασπάστηκε τον Χριστιανισμό ως επίσημη θρησκεία του. Είναι τμήμα των Ανατολίτικων Ορθοδόξων Εκκλησιών και αποτελεί μία από τις παλαιότερες χρονολογικά Χριστιανικές κοινότητες. Η Αρμενία ήταν η πρώτη χώρα που υιοθέτησε τον Χριστιανισμό ως την επίσημη θρησκεία της στις αρχές του 4ου αιώνα (κατά παράδοση το 301), με την ίδρυση αυτή της Εκκλησίας. Η Εκκλησία υποστηρίζει ότι οι καταβολές της πηγάζουν από το αποστολικό έργο του Βαρθολομαίου και του Ιούδα Θαδδαίου κατά τον 1ο αιώνα και ότι αποτελεί πρώτο κέντρο του Χριστιανισμού. Προκαθήμενος της εκκλησίας είναι ο Καθολικός Πατριάρχης Απάντων των Αρμενίων.

Σε ορισμένες περιπτώσεις αναφέρεται ως Γρηγοριανή Εκκλησία, ωστόσο η ονομασία αυτή δεν προτιμάται από την ίδια την Εκκλησία, καθώς θεωρεί τους Απόστολους Βαρθολομαίο και Θαδδαίο ως τους ιδρυτές της, ενώ τον Άγιο Γρηγόριο τον Φωτιστή ως τον πρώτο της επίσημο προκαθήμενο.
Φαμπρίς Φιορέζ

Ο Φαμπρίς Φιορέζ είναι παλαίμαχος Γάλλος ποδοσφαιριστής, γεννημένος στις 26 Ιουλίου 1975 στο Σαμπερί (Σαβοΐα). Αγωνιζόταν ως μέσος και επιθετικός. Στις 10 Αυγούστου 2009, ανακοίνωσε την απόσυρσή του από την αγωνιστική δράση.
Μαρκ Αντριέ

Ο Μαρκ Αντριέ, γεννημένος στις 9 Σεπτεμβρίου 1966 στο Μονμπελιάρ, είναι παλαίμαχος Γάλλος ποδοσφαιριστής. Αγωνιζόταν στην θέση του αμυντικού μέσου για τις ΡΚ Στρασμπούρ και ΦΚ Μυλούζ, μεταξύ άλλων.
Πολυζώης Οικονομίδης

Ο Πολυζώης Οικονομίδης του Παναγιώτη (1895 - 1993) ήταν Έλληνας δικηγόρος και πολιτικός από το χωριό Κούτελη της Αχαΐας.
Λούντβιχ Ρεξ

Ο Λούντβιχ Ρεξ (γερμανικά: "Ludwig Rex", 1 Ιανουαρίου 1888 – 29 Σεπτεμβρίου 1979) ήταν Γερμανός ηθοποιός της βουβής εποχής. Εμφανίστηκε σε 55 ταινίες μεταξύ του 1918 και του 1927.

Γεννήθηκε στο Βερολίνο, Γερμανία και πέθανε στο Λονδίνο, Αγγλία.
Αρμενικό Βασίλειο της Κιλικίας

Το Αρμενικό Βασίλειο της Κιλικίας, γνωστό επίσης ως Κιλικιανή Αρμενία, Βασίλειο της Κιλικιανής Αρμενίας ή Νέα Αρμενία, ήταν ανεξάρτητο βασίλειο που σχηματίστηκε την Ύστερη Μεσαιωνική Περίοδο από Αρμένιους πρόσφυγες που εκδιώχθηκαν κατά την σελτζουκική εισβολή στην Αρμενία. Ευρισκόμενη εκτός του Αρμενικού Οροπεδίου σε χώρο διαφορετικό από αυτόν του Αρμενικού Βασιλείου της Αρχαιότητας, είχε έδρα την περιοχή της Κιλικίας βορειοδυτικά του κόλπου της Αλεξανδρέττας, στη σημερινή νότια Τουρκία.

Το βασίλειο είχε τις καταβολές του στο πριγκηπάτο που ιδρύθηκε το (1080) από τη δυναστεία των Ρουπενιδών, θεωρούμενη ως παρακλάδι της μεγαλύτερης οικογένειας των Μπαγρατιδών, η οποία με έδρα το Ανί σε διάφορες περιόδους κατείχε τους θρόνους της Αρμενίας και της Γεωργίας. Πρωτεύουσά του ήταν αρχικώς η Ταρσός και αργότερα η Σις. Πρώτος πρίγκιπας ήταν ο Ρουπέν Α΄ συγγενής του τελευταίου βασιλιά της οικογένειας των Μπαγρατιδών της Αρμενίας του Ανί Γκαζίκ Β', ο οποίος είχε δολοφονηθεί στην Καισάρεια της Καππαδοκίας έναν χρόνο νωρίτερα (1079) από Ορθόδοξους Βυζαντινούς λόγω θρησκευτικών διαφορών.

Έναν αιώνα αργότερα, λόγω των μεγάλων υπηρεσιών που είχε προσφέρει το πριγκιπάτο στους Σταυροφόρους και τον χριστιανισμό, προήχθη σε βασίλειο με την σύμφωνη γνώμη των Σταυροφόρων και των Βυζαντινών: ο πρίγκιπας Λέων Β΄ της Αρμενίας δισεγγονός του Ρουπέν Α' ορκίστηκε βασιλιάς της Αρμενικής Κιλικίας με το όνομα Λέων Α' (1199). Ο Λέων Α΄ απεβίωσε χωρίς γιους, γι'αυτό το βασίλειο πέρασε στην μικρότερη κόρη του Ισαβέλλα, η οποία, προκειμένου να διατηρηθεί η δυναστεία του Ρουπέν, υποχρεώθηκε να παντρευτεί στον τελευταίο της γάμο τον μακρινό της εξάδελφο Χετούμ Α' ιδρυτή του κλάδου των Χετουμιδών της δυναστείας των Μπαγρατιδών της Κιλικιακής Αρμενίας, σύμμαχο των Μογγόλων προκειμένου να εξασφαλιστεί η ακεραιότητα του βασιλείου. Τελευταίος βασιλιάς των Χετουμιδών ήταν ο Λέων Δ΄ δισεγγονός του Χετούμ Α΄. Μετά τη δολοφονία του (1341) το Αρμενικό βασίλειο της Κιλικίας πέρασε στον από μητέρας εξάδελφό του Κωνσταντίνο B' από τον Οίκο των Λουζινιάν, ο οποίος εξασθένησε τόσο πολύ το βασίλειο, που προκάλεσε γρήγορα την πτώση του. Τελευταίος βασιλιάς της Αρμενικής Κιλικίας ήταν ο Λέων Ε΄ από τον Οίκο των Πουατιέ-Λουζινιάν, που ηττήθηκε και ανατράπηκε από τους Μαμελούκους της Αιγύπτου (1375). Μετά από αυτόν η περιοχή της Κιλικίας πέρασε μόνιμα στα χέρια των μουσουλμάνων.

Το Αρμενικό Βασίλειο της Κιλικίας ήταν ισχυρός σύμμαχος των Ευρωπαίων Σταυροφόρων και έβλεπε τον εαυτό του ως στήριγμα της Χριστιανοσύνης στην Ανατολή. Επίσης χρησίμευσε ως λίκνο του αρμενικού εθνικισμού και διατήρησης της αρμενικής κουλτούρας, τα χρόνια που η καθαυτή Αρμενία ήταν υπό ξενική κατοχή.
Οχοζίας του Ιούδα

Ο Οχοζίας του Ιωράμ, ή Οχοζίας του Ιούδα, ή Ιωάχαζ(*), ( Εβραϊκά : אֲחַזְיָה , Ăḥazyāh, λατινικά : Ahazia ), σε διάκριση με τον Οχοζία του Αχαάβ ήταν βιβλικό πρόσωπο, βασιλιάς του νότιου βασιλείου του λεγόμενου Βασιλείου του Ιούδα.

Ο Οχοζίας ήταν ο γιος του Ιωράμ και της Γοθολίας , κόρης (ή, αδελφής) του βασιλιά Αχαάβ του Ισραήλ. Ανέλαβε Βασιλεύς σε ηλικία 42 ετών (Β' Χρονικά 22:2) όπου και βασίλευσε μόνο ένα έτος (Β' Βασιλέων 8:26), το 842 π.Χ. (κατά τους μελετητές). 
Όταν ο εκ της μητέρας του, θείος του, Ιωράμ Βασιλεύς του Ισραήλ τραυματίσθηκε σε μια ανεπιτυχή μάχη ενάντια του Αζαήλ βασιλέα των Αραμαίων, ο Οχοζίας πήγε να τον επισκεφτεί εκδηλώθηκε τότε η επανάσταση για κάθαρση του Ιηού. Αντιλαμβανόμενος τις δολοφονικές προθέσεις του Ιηού και εναντίον του κατάφερε να διαφύγει πλην όμως κατά την επιστροφή του έπεσε σε ενέδρα όπου και τραυματίσθηκε πολύ βαριά υποκύπτοντας στα τραύματά του στη πόλη Μεγιδδώ.
Σύμφωνα όμως με το βιβλίο Β΄ Χρονικών (22:9) ο θάνατός του επήλθε στη Σαμάρεια όπου είχε καταφύγει όταν κινηματίες του Ιηού τον εντόπισαν και τον φόνευσαν.

Ο Οχοζίας αναφέρεται στο Β' Βασιλέων (8:26, 9:22-28) και Β' Χρονικών (21:17, 22:2, 22:9, 25:33).

Σύμφωνα με τη Βίβλο γενέσεως Ιησού Χριστού ως γιος του Ιωράμ αντί τον Οχοζία αναφέρεται ο τρισέγγονός του Οζίας.
Οχοζίας του Ισραήλ

Ο Οχοζίας του Ισραήλ, ή Οχοζίας του Αχαάβ, προς διάκριση του Οχοζία του Ιούδα, είναι βιβλικό πρόσωπο που αναφέρεται στην Παλαιά Διαθήκη, Βασιλεύς του (βορείου) Βασιλείου του Ισραήλ.

Ο Οχοζίας ήταν βασιλιάς του Ισραήλ, γιος του Βασιλέως Αχαάβ και της Ιεζάβελ που φέρεται να έζησε την περίοδο 870 π.Χ. μέχρι το 852 π.Χ. και να βασίλευσε περί το 853 π.Χ. - 852 π.Χ. (σύμφωνα με μελετητές). Αναλαμβάνοντας Βασιλεύς συμμάχησε με τον Ιωσαφάτ του Βασιλείου του Ιούδα προκειμένου ν΄ αναπτύξει το εμπόριο από την Ερυθρά Θάλασσα, που ποτέ όμως δεν καρποφόρησε. Σύμφωνα με τη Γραφή (Β΄ Βασιλέων 3:5-7) στη διάρκεια της βασιλείας του, οι Μωαβίτες φέρονται να επαναστάτησαν ενάντια στην εξουσία του και να απέκτησαν την ανεξαρτησία τους. Το γεγονός αυτό διασταυρώθηκε ιστορικά από σχετική αναφορά που φέρεται στη Μωαβιτική στήλη. Σε ένα ατύχημα που είχε υποστεί από πτώση του, αναζήτησε τη βοήθεια και συμβουλή από θεό των Φιλισταίων στη πόλη Ακκαρών της Πεντάπολης των Φιλισταίων, ενώ αγγελιαφόροι του που αναζήτησαν τον Προφήτη Ηλία του μετέφεραν μήνυμα ότι δεν πρόκειται να βρει θεραπεία από την κρίση του Θεού για την ειδωλολατρία του. Χρειάστηκαν τότε τρία στρατιωτικά αποσπάσματα για να προσέλθει ο Ηλίας μπροστά στον Βασιλέα. Τίποτε όμως δεν άλλαξε την καταδίκη όπου λίγο μετά επήλθε το τέλος. Στο θρόνο τον διαδέχθηκε ο Ιωράμ (του Ισραήλ).

Ο Οχοζίας του Αχαάβ αναφέρεται στα κανονικά βιβλία Α' Βασιλέων (22:51) και Β' Βασιλέων (1:18, 3:5-7). Ειδικότερα στο Α' Βασιλέων κεφ.9 και 10 αναφέρεται μεγάλο ναυάγιο.
Τουτούς

<br>

Ο Αμπού Σάιντ Τατζ αντ-Ντάουλα Τουτούς Α΄ (αραβικά: أبو سعيد تاج الدولة تتش السلجوقي) (... - 1095) ήταν Σελτζούκος εμίρης της Δαμασκού από το 1079 έως το 1095 μ.Χ. Διαδέχθηκε τον Αμπαάκ αλ-Χουαρίζμι. Πήρε τον έλεγχο της Συρίας το 1085 από τον αδελφό του, τον σουλτάνο των Μεγάλων Σελτζούκων Μαλίκ Σαχ Α΄, αλλά τον έχασε το 1086, για να τον ξαναπάρει το 1094. Μετά το θάνατό του το 1095, ο γιος του Ραντβάν, ούτε είκοσι ετών ακόμα, διεκδίκησε τη Συρία για λογαριασμό του, μη διστάζοντας να στραγγαλίσει τους δύο νεότερους αδελφούς του, ώστε να μη διεκδικήσουν κάποτε την εξουσία. Ένας τρίτος νεότερος αδελφός, ο Ντουκάκ, ο οποίος αρχικώς είχε κληρονομήσει φέουδο στη Τζεζίρα (Μεσοποταμία), σώθηκε σκάζοντάς το κυριολεκτικώς την ύστατη στιγμή από το φρούριο στο Χαλέπι όπου κατοικούσε μαζί με τον Ραντβάν, και από τότε το μίσος μεταξύ των δύο αδελφών παρέμενε άσβεστο. Ο Ντουκάκ επαναστάτησε και πήρε τον έλεγχο της Δαμασκού, με αποτέλεσμα την περιδίνηση της Συρίας στο χάος και την αναρχία, μετατρεπόμενη σε πεδίο ξεκαθαρίσματος λογαριασμών των δύο αδελφών.


Κατηγορία:Σελτζούκοι Τούρκοι
Προκόπιος Παπαδημητρακόπουλος

Ο Προκόπιος Παπαδημητρακόπουλος, (Ζυγοβίτσι 1801 - Πάτρα 1890), ήταν Έλληνας αγωνιστής του 1821 και πολιτικός. Πήρε μέρος σε πολλές μάχες στην επανάσταση του 1821 και μετά την απελευθέρωση διορίσθηκε σε πολλές πολιτικές θέσεις, νομάρχης, έπαρχος κι εκλέχτηκε και βουλευτής. 

Γεννήθηκε στο Ζυγοβίτσι Γορτυνίας το 1801 και μαθήτευσε στην Χίο κοντά στον Νεόμφυτο Βάμβα. Τιμήθηκε με το αργυρό αριστείο του αγώνος και το χρυσό παράσημο του τάγματος του Σωτήρος. Πέθανε και τάφηκε στην Πάτρα το 1890 όπου ζούσε τα τελευταία χρόνια της ζωής του.
Χάμα

thumb|250px|Άποψη της πόλης
Η Χάμα (αραβικά: حماة, αρχαία ελληνικά: Ἐπιφάνεια) είναι πόλη στις όχθες του Ορόντη, στην κεντρική δυτική Συρία. Απέχει από τη Δαμασκό 213 χιλιόμετρα και βρίσκεται 29 χιλιόμετρα βόρεια της Χομς. Είναι πρωτεύουσα του κυβερνείου Χάμα. Σύμφωνα με την απογραφή του 2010, η Χάμα έχει 698.928 κατοίκους, γεγονός που την κατατάσσει τέταρτη μεγαλύτερη πόλη της Συρίας μετά τη Δαμασκό, το Χαλέπι και τη Χομς.

Η Χάμα κατοικείται από τους προϊστορικούς χρόνους, σε ένα μαίανδρο του Ορόντη, αλλά σύντομα αναπτύχθηκε γρήγορα. Κατά τους ελληνιστικούς χρόνους, η Χάμα ήταν γνωστή με το όνομα "Επιφάνεια". Τον 7ο αιώνα μ.Χ., η πόλη πέρασε στην αραβική σφαίρα επιρροής και το 1516 έγινε μέρος της Οθωμανικής αυτοκρατορίας, μέχρι το 1918, όταν και πέρασε σε γαλλική κυριαρχία, όπως και η υπόλοιπη Συρία. Η πόλη ανεξαρτητοποιήθηκε, όπως και η Συρία, το 1946. 

Η Χάμα είναι παραδοσιακά έδρα της Μουσουλμανικής Αδελφότητας. Ανακτήθηκε από τον Συριακό στρατό μετά την Ισλαμική Επανάσταση του 1964, ενώ το 1982 50.000 άνθρωποι σκοτώθηκαν στο γεγονός γνωστό ως η "Σφαγή της Χάμα". Ειδικότερα, στις 2 Φεβρουαρίου 1982 εξεγέρθηκαν στελέχη και μέλη της Μουσουλμανικής Αδελφότητας, εξέγερση την οποία κατέπνιξε ο Χαφέζ Αλ Άσαντ, στέλνοντας επιλαρχίες αρμάτων εναντίον των εξεγερμένων, με αποτέλεσμα να χάσουν τη ζωή τους χιλιάδες άνθρωποι.

Κατά τη διάρκεια του τωρινού εμφυλίου πολέμου στη Συρία, έπεσε στα χέρια των εξεγερμένων, κατελήφθη όμως ξανά από τον Συριακό Στρατό το 2011 και 2012.

Είναι γνωστή για τους ξύλινους νερόμυλους που βρίσκονται στον ποταμό Ορόντη, γνωστοί ως «Νόρια», οι οποίοι χρησιμοποιούνταν για αρδευτικούς σκοπούς, ενώ σήμερα η χρήση τους είναι μόνο για αισθητικούς-πολιτιστικούς σκοπούς.
Ντέιρ αλ-Ζορ

thumb|250px|Άποψη της πόλης
Η Ντέιρ αλ-Ζορ (αραβικά: دير الزور) είναι η μεγαλύτερη πόλη στην ανατολική Συρία και πρωτεύουσα του συριακού κυβερνείου Ντέιρ αλ-Ζορ. Σύμφωνα με την απογραφή του 2011 είναι η 6η μεγαλύτερη πόλη στη χώρα, με 211.857 κατοίκους. Απέχει 450 χιλιόμετρα από τη Δαμασκό και βρίσκεται στις όχθες του Ευφράτη.
Άρπαντ Έλο

Ο Άρπαντ Έλο (Arpad Emrick Elo, 25 Αυγούστου 1903 – 5 Νοεμβρίου 1992) ήταν Ούγγρος καθηγητής Φυσικής και ο δημιουργός ενός συστήματος αξιολόγησης που χρησιμοποιείται για παιχνίδια με δυο παίκτες, όπως το σκάκι.
Στοά Νικολούδη

μικρογραφία|Στοά Νικολούδη (είσοδος Ελευθερίου Βενιζέλου)
Η Στοά Νικολούδη βρίσκεται στην Αθήνα μεταξύ των οδών Ελευθερίου Βενιζέλου (Πανεπιστημίου) - στο νούμερο 41 και της Σταδίου. Είναι μια από τις στοές που απέκτησε η Αθήνα προς το τέλος του 19ου αιώνα, σε αντιγραφή στοών που υπήρχαν ήδη σε άλλες πόλεις της Ευρώπης και έχει χαρακτηριστεί μαζί με το κτίριο της οδού Ελευθερίου Βενιζέλου 41 ιστορικά διατηρητέο μνημείο και έργο τέχνης.
Τζων Μπον Τζόβι

Ο Τζων Φράνσις Μποντζιόβι ("John Francis Bongiovi Jr.", 2 Μαρτίου 1962), γνωστός ως Τζων Μπον Τζόβι, είναι Αμερικανός μουσικός, τραγουδιστής, στιχουργός, παραγωγός δίσκων, φιλάνθρωπος και ηθοποιός, πιο γνωστός ως ιδρυτής, τραγουδιστής και επικεφαλής του ροκ συγκροτήματος Bon Jovi, το οποίο σχηματίστηκε το 1983.

Κατά τη διάρκεια της καριέρας του, έχει κυκλοφορήσει δύο δικούς του δίσκους και δώδεκα δίσκους με το συγκρότημα του, οι οποίοι μέχρι σήμερα έχουν πουλήσει πάνω από 130 εκατομμύρια δίσκους παγκοσμίως, καθιστώντας τους ένα από τα best-selling συγκροτήματα του κόσμου. Εκτός από τη μουσική του καριέρα, ο Bon Jovi ξεκίνησε μια καριέρα ηθοποιού τη δεκαετία του 1990, ερμηνεύοντας ρόλους σε διάφορες ταινίες όπως το "Moonlight and Valentino" και το "U-571" και επίσης έκανε εμφανίσεις σε τηλεοπτικές σειρές όπως στο "Sex and the City" και στο "Ally McBeal".

Ως στιχουργός, ο Bon Jovi εισήχθη στο Hall of Fame των Στιχουργών το 2009. Το 2012, ο Bon Jovi κατετάγη νούμερο 50 στη λίστα του περιοδικού Billboard "Power 100", μία κατάταξη για τους "πιο ισχυρούς και σημαντικούς ανθρώπους της μουσικής βιομηχανίας". Το 1996, το περιοδικό "People" τον ονόμασε ως έναν από τους "50 πιο όμορφους ανθρώπους του κόσμου". Το 2000, το ίδιο περιοδικό τον ονόμασε ως τον "πιο σέξυ ροκ σταρ" και επίσης τοποθετήθηκε στο νούμερο 13 στο κατάλογο του VH1 " Οι 100 πιο σεξυ καλλιτέχνες".

Κατετέγη 31ος στους κορυφαίους 100 τραγουδιστές της Heavy Metal από το Hit Parader.

Επιπλέον, ο Bon Jovi ήταν ο ένας από τους ιδρυτές και ιδιοκτήτες της ομάδας Philadelphia Soul της Arena Football League. Είναι ο ιδρυτής του The Jon Bon Jovi Soul Foundation που ιδρύθηκε το 2006 και υπάρχει για την καταπολέμηση των ζητημάτων που οδηγούν οικογένειες και άτομα σε οικονομική απόγνωση. Επίσης έκανε καμπάνια για τον Αλ Γκορ στις προεδρικές εκλογές του 2000, για τον Τζον Κέρρυ στις προεδρικές εκλογές του 2004 και για τον Μπαράκ Ομπάμα στις προεδρικές εκλογές του 2008. Το 2010, ο πρόεδρος Barack Obama σύστησε τον Bon Jovi στο "Συμβούλιο για τις κοινοτικές λύσεις του Λευκού Οίκου". Επιπλέον, βραβεύθηκε ως επίτιμος Διδάκτορας των Ανθρωπιστικών Επιστημών από το Πανεπιστήμιο Monmouth του Νιου Τζέρσεϊ το 2001.
Citroën C3 Picasso

Το Citroën C3 Picasso είναι ένα μίνι πολυμορφικό (mini MPV) αυτοκίνητο, που κατασκευάστηκε από τη γαλλική αυτοκινητοβιομηχανία Citroën, από τον Φεβρουάριο του 2009 έως τον Ιούλιο του 2017. Παρουσιάστηκε τον Οκτώβριο του 2008 στο Σαλόνι Αυτοκινήτου του Παρισιού (που διεξήχθη από τις 4 έως τις 19 Οκτωβρίου 2008) και εισήχθη για την σεζόν (model year) του 2009. Μια σημαντική ανανέωση έλαβε χώρα τον Σεπτέμβριο του 2012 και το βελτιωμένο μοντέλο κυκλοφόρησε στην αγορά τον Νοέμβριο του ίδιου έτους. Τελικώς αντικαταστάθηκε σε διεθνές επίπεδο το 2017 από τη δεύτερη γενιά του Citroën C3 Aircross.
Πολύ σκληρός για να πεθάνει

Το Πολύ σκληρός για να πεθάνει (αγγλικά: Die Hard) είναι αμερικανική περιπέτεια, παραγωγής 1988 σε σκηνοθεσία Τζον ΜακΤίρναν. Το σενάριο έγραψαν οι Στίβεν Ε. ντε Σόουζα και Τζεμπ Στούαρτ και είναι βασισμένο στο μυθιστόρημα "Nothing Lasts Forever" του Ρόντρικ Θορπ. Η ταινία ακολουθεί τον αξιωματικό αστυνομίας της Νέας Υόρκης Τζον Μακλέιν καθώς τα βάζει με μια ομάδα εξαιρετικά οργανωμένων εγκληματιών με επικεφαλής τον Χανς Γκρούμπερ, οι οποίοι εκτελούν μια ληστεία υπό το πρόσχημα τρομοκρατικής επίθεσης και κρατούν ομήρους, συμπεριλαμβανομένης και της συζύγου του Μακλέιν, για να αποτρέψουν την αστυνομία από το να τους σταματήσουν. Πρωταγωνιστούν οι Μπρους Γουίλις, Άλαν Ρίκμαν, Αλεξάντερ Γκοντούνοβ και Μπόνι Μπεντίλια.

Η ταινία κυκλοφόρησε στους κινηματογράφους στις 15 Ιουλίου 1988. Απέσπασε θετικά σχόλια από τους κριτικούς, έγινε μεγάλη εισπρακτική επιτυχία με συνολικά έσοδα 141,6 εκατομμύρια δολάρια παγκοσμίως και έλαβε τέσσερις υποψηφιότητες για Όσκαρ.

Η επιτυχία της ταινίας οδήγησε σε τέσσερις συνέχειες: "Πολύ Σκληρός για να Πεθάνει 2" (Die Hard 2, 1990), "Πολύ Σκληρός για να Πεθάνει: Η Εκδίκηση" (Die Hard: With a Vengeance, 1995), "Πολύ Σκληρός για να Πεθάνει 4.0" (Live Free or Die Hard, 2007) και "Πολύ Σκληρός για να Πεθάνει Σήμερα" (A Good Day to Die Hard, 2013), όλες με τη συμμετοχή του Μπρους Γουίλις στον πρωταγωνιστικό ρόλο.
8η Εκλογική Περιφέρεια Απόδημων Γάλλων

μικρογραφία|δεξιά|Η 8η Εκλογική Περιφέρεια Απόδημων Γάλλων
Η 8η Εκλογική Περιφέρεια Απόδημων Γάλλων είναι μία από τις συνολικά έντεκα εκλογικές περιφέρειες των Απόδημων Γάλλων. Δημιουργημένη το 2010 στα πλαίσια επαναδιαίρεσης των εκλογικών περιφερειών, περιλαμβάνει οχτώ μεσογειακές χώρες, με συνολικό πληθυσμό Γάλλων εγγεγραμμένων στα πρακτικά των τοπικών προξενείων.
Πρόγραμμα για την επικύρωση της δασικής πιστοποίησης

Το Πρόγραμμα για την επικύρωση της δασικής πιστοποίησης ή Πρόγραμμα για την προώθηση της δασικής πιστοποίησης (PEFC, Programme for the Endorsement of Forest Certification) είναι μια διεθνής, μη κερδοσκοπικού χαρακτήρα, μη-κυβερνητική οργάνωση, η οποία προωθεί τη βιώσιμη διαχείριση των δασών μέσω ανεξάρτητης πιστοποίησης από τρίτα μέρη. Θεωρείται ιδανικό σύστημα πιστοποίησης για μικρούς ιδιοκτήτες δασών.

Στο πρόγραμμα αυτό περιλαμβάνονται 35 ανεξάρτητα εθνικά συστήματα δασικής πιστοποίησης τα οποία καλύπτουν πάνω από 240 εκατομμύρια εκτάρια πιστοποιημένων δασών, καθιστώντας το μεγαλύτερο σύστημα πιστοποίησης των δασών παγκοσμίως, περίπου τα δύο τρίτα των πιστοποιημένων δασών σε όλο τον κόσμο. Έχει έδρα στη Γενεύη της Ελβετίας.

Μαζί με το Συμβούλιο Δασικής Διαχείρισης (FSC, Forest Stewardship Council) είναι ένα από τα δυο συστήματα πιστοποίησης της αειφορικής διαχείρισης των δασών.
Μαλίκ Σαχ Α΄

Ο Μαλίκ Σαχ Α΄ ή Μουίζ αντ-Ντούνυα ουά αντ-Ντιν Τζαλάλ αντ-Ντάουλαχ Χασάν Μαλίκ-Σαχ ιμπν Μουχάμμαντ (16 Αυγούστου 1055 - 19 Νοεμβρίου 1092), Μέγας Σουλτάνος των Σελτζούκων (1072 - 1092) ήταν γιος και διάδοχος του Αλπ Αρσλάν. Στη νεότητα του συμμετείχε σε όλες τις εκστρατείες στο πλευρό του πατέρα του και του Μεγάλου Βεζίρη Νιζάμ αλ-Μουλκ, σε μία από αυτές ο Αλπ Αρσλάν τραυματίστηκε θανάσιμα και πέθανε σε τέσσερις μέρες (1072). Ο Μαλίκ Σαχ τον διαδέχτηκε στον θρόνο των Σελτζούκων αλλά o θείος του Καβούρτ που διεκδικούσε τον θρόνο τον αμφισβήτησε, ήταν ωστόσο ο ίδιος ο νόμιμος διάδοχος και νίκησε τον Καβούρτ. Την περίοδο που ο Μαλίκ Σαχ Α΄ ήταν Σουλτάνος της αυτοκρατορίας την πραγματική εξουσία είχε ο βεζίρης Νιζάμ αλ-Μουλκ. 

Ο Μαλίκ Σαχ Α΄ πέρασε το υπόλοιπο διάστημα σε πολέμους απέναντι στο Χανάτο των Καραχανιδών στα ανατολικά και στις προσπάθειες του να αποκαταστήσει την τάξη στην Καυκασία. Ο τρόπος θανάτου του παραμένει αίνιγμα, σύμφωνα με πολλούς δηλητηριάστηκε από τον νέο βεζίρη, κατά άλλους δηλητηριάστηκε από τους οπαδούς του παλιού βεζίρη. Το όνομα Μαλίκ Σαχ με το οποίο έμεινε γνωστός είναι διπλό, προέρχεται από το Αραβικό πρόθεμα "Μαλίκ" που σημαίνει "βασιλιάς" και από το Περσικό "Σαχ" που σημαίνει επίσης "βασιλιάς".
Αμπού Νασρ Σαμς αλ-Μουλούκ Ντουκάκ

Ο Αμπού Νασρ Σαμς αλ-Μουλούκ Ντουκάκ (... - 8 Ιουνίου 1104) ήταν ο Σελτζούκος εμίρης της Δαμασκού από το 1095 έως το 1104.

Ο Ντουκάκ ήταν γιος του Τουτούς Α΄, Σελτζούκου κυβερνήτη της Συρίας, και της Χατούν Σαφουάτ αλ-Μουλκ. Ήταν αδελφός του Ραντβάν, εμίρη του Χαλεπιού. Όταν ο πατέρας του πέθανε το 1095, ο Ραντβάν, ούτε είκοσι ετών ακόμα, διεκδίκησε τη Συρία για λογαριασμό του, μη διστάζοντας να στραγγαλίσει τους δύο νεότερους αδελφούς του, ώστε να μη διεκδικήσουν κάποτε την εξουσία. Ένας τρίτος νεότερος αδελφός, ο Ντουκάκ, ο οποίος αρχικώς είχε κληρονομήσει φέουδο στη Τζεζίρα (Μεσοποταμία), σώθηκε σκάζοντάς το κυριολεκτικώς την ύστατη στιγμή από το φρούριο στο Χαλέπι όπου κατοικούσε μαζί με τον Ραντβάν, και από τότε το μίσος μεταξύ των δύο αδελφών παρέμενε άσβεστο.

Ο Ντουκάκ επαναστάτησε και πήρε τον έλεγχο της Δαμασκού, με αποτέλεσμα την περιδίνηση της Συρίας στο χάος και την αναρχία, ως πεδίο ξεκαθαρίσματος λογαριασμών των δύο αδελφών. Ο Ντουκάκ είχε την υποστήριξη του εμίρη της Αντιόχειας, Γιαγκί Σιγιάν, ο οποίος αν και δεν είχε έρθει σε προστριβή με τον ίδιο τον Ραντβάν, αντιπαθούσε τον αταμπέκο του Χαλεπιού, Τζανάχ αντ-Ντάουλα. Μαζί τους συμμάχησε και ο Ιλγαζί, εμίρης της Ιερουσαλήμ την περίοδο πριν αυτή περάσει στα χέρια των Φατιμιδών της Αιγύπτου. Ο Ραντβάν σε απάντηση, συμμάχησε με τον αδελφό του Ιλγαζί, Σοκμάν, εμίρη της Άμιδας.
Ευγένιο Φερνάντο Μπίλα

Ο Ευγένιο Φερνάντο Μπίλα (γεννηθείς στις 3 Μαρτίου 1979 στο Μαπούτο) είναι ένας Μοζαμβικανός ποδοσφαιριστής. Αγωνίζεται στη Σεστία Νες Ζιόνα του Ισραήλ. Ο «Τζενίτο» έπαιξε 5 περιόδους στην Χόνβεντ Βουδαπέστης, στην πρώτη κατηγορίας της Ουγγαρίας και μία σεζόν στη Νέα Σαλαμίνα Αμοοχώστου, στην Α΄ κατηγορία ποδοσφαίρου ανδρών Κύπρου.

Επιπρόσθετα, συμμετέχει στην Εθνική Μοζαμβίκης. Έχει συμμετάσχει με την εθνική ομάδα της χώρας του στο Κύπελλο Εθνών Αφρικής 2010 στην Ανγκόλα, το 2010.
Η Ατιμασμένη

Το Η Ατιμασμένη (Πρωτότυπος τίτλος: La Ciociara, Αγγλικός τίτλος: Two Women) είναι ιταλική δραματική ταινία παραγωγής 1960 σε σκηνοθεσία Βιττόριο ντε Σίκα, βασισμένη στο ομώνυμο μυθιστόρημα του Αλμπέρτο Μοράβια. Το μυθιστόρημα διασκευάστηκε για τη μεγάλη οθόνη από τον Τσέζαρε Τζαβατίνι. Στην ταινία πρωταγωνιστεί η εικοσιεξάχρονη τότε Σοφία Λόρεν στο ρόλο της χήρας Τσεζίρα, ενώ στο ρόλο της κόρης της Ροζέτα εμφανίζεται η δωδεκάχρονη Ελεονώρα Μπράουν. Τις δυο ηθοποιούς πλαισιώνουν οι Ζαν Πολ Μπελμοντό και Ραφ Βαλόνε. Η ερμηνεία της Λόρεν της χάρισε το Όσκαρ Α' Γυναικείου Ρόλου και το βραβείο της καλύτερης ηθοποιού στο Φεστιβάλ των Καννών.
Κερμπογκά

<br>

Ο Κερμπογκά (... - 1102) ήταν ατάμπεης του εμιράτου της Μοσούλης κατά τη διάρκεια της Α΄ Σταυροφορίας και είχε τη φήμη σπουδαίου στρατιωτικού.

Ήταν τουρκικής καταγωγής που όφειλε την πολιτική του ανέλιξη και επιτυχία στο στρατιωτικό του ταλέντο. Το 1098, όταν πληροφορήθηκε ότι οι Σταυροφόροι πολιορκούσαν την Αντιόχεια, συγκέντρωσε το στρατό του και βάδισε να ανακουφίσει την πόλη. Έφτασε όμως αργά, γύρω στις 5-9 Ιουνίου, όταν ήδη η πόλη είχε πέσει στα χέρια των Φράγκων (3 Ιουνίου).

Παρόλα αυτά, παρέμεινε και πολιόρκησε την πόλη, δεν κατάφερε όμως να την καταλάβει καθότι προδόθηκε από τους συμμάχους του εμίρηδες που αποσκίρτησαν, φοβούμενοι ότι ο Κερμπογκά στη συνέχεια θα αποκτούσε τόση δύναμη που θα απειλούσε τα δικά τους εμιράτα στη Συρία, και έκανε λάθη στρατηγικής μοιράζοντας το στρατό του σε τμήματα. Αποτέλεσμα ήταν να ηττηθεί από τους Σταυροφόρους και να επιστρέψει στη Μοσούλη.
The Rose Tattoo

Το The Rose Tattoo είναι το τέταρτο άλμπουμ της Ανδριάνας Μπάμπαλη.

Tο άλμπουμ περιλαμβάνει δώδεκα κλασικά Ελληνικά και ξένα τραγούδια, διασκευασμένα από τον Μίνω Μάτσα.
Ενορχήστρωση, Διασκευές : Μίνως Μάτσας
Διεύθυνση παραγωγής : Μίνως Μάτσας
Ηχογράφηση : Poolside Studio (Los Angeles), Odeon Studios (Αθήνα)
Ηχογράφηση φωνής, μίξη : Δημήτρης Σωτηρόπουλος
Mastering : Θοδωρής Χρυσανθόπουλος, Fabelsound
Artwork: We design
Label : EMI – 50999965972
Ιστορία των ειδικών υπηρεσιών του Ισραήλ

thumb|350px|Δομή ειδικών δυνάμεων Ισραήλ
Η Ιστορία των ειδικών υπηρεσιών του Ισραήλ έχει τις ρίζες της στη δεκαετία του 1930, κατά την περίοδο της Βρετανικής εντολής στην Παλαιστίνη, πολλά χρόνια πριν από την ίδρυση του ανεξάρτητου Εβραϊκού κράτους. Οι συγκρούσεις με τον αραβικό πληθυσμό, αλλά και οι ανταγωνισμοί με την βρετανική εξουσία απαιτούσαν την εγκατάσταση υπηρεσίας πληροφοριών που θα εργάζονταν για την αποφυγή της επιθέσεων μαχητών στην εβραϊκή εγκατάσταση πληθυσμών και την ασφάλεια της μη νόμιμης μετανάστευσης των Εβραίων στην Παλαιστίνη. Το 1942 εμφανίστηκε η πρώτη εβραϊκή ειδική υπηρεσία με το όνομα «Σσάι» (συντομογραφία του Σερούτ Γιεντιότ που σημαίνει Υπηρεσία Πληροφοριών). 

Μετά την αναγνώριση του Κράτους του Ισραήλ το 1948, οι ειδικές υπηρεσίες αναδιοργανώθηκαν σύμφωνα με το Βρετανικό μοντέλο. Ως αποτέλεσμα εμφανίστηκαν πρότυπες ισραηλινές ειδικές υπηρεσίες πληροφοριών: η «Σσαμπάκ» () και η «ΑΜΑΝ» () υπό την εποπτεία του Υπουργείου Άμυνας και τον πολιτική διοίκηση του ΥΠΕΞ. Ξεκίνησε επίσης η σύσταση της πρώτου δικτύου μυστικών πρακτόρων στο εξωτερικό. 

Οι πολλαπλές προστριβές ανάμεσα στην πολιτική και την στρατιωτική υπηρεσία πληροφοριών οδήγησαν στην αναδιοργάνωσή της σύμφωνα με το αμερικανικό μοντέλο το 1951. Τότε ακριβώς ήταν που συστάθηκε η θρυλική «Μοσάντ» (), υπαγόμενη απευθείας στον Πρωθυπουργό και που συν τω χρόνω πέτυχε να αποκτήσει την δύναμη της KGB και της CIA. Με επικεφαλής στη «Μοσάντ» την περίοδο 1952—1963 τον Ισέρ Χαρέλ που επέβλεπε επίσης και όλες τις άλλες μυστικές υπηρεσίες, και έφτασε να μετατραπεί τελικά στον άνθρωπο Νο2 στην κυβέρνηση του Ισραήλ.

Το 1957 εμφανίστηκε η υπηρεσία «Λακάμ», έργο της οποίας ήταν η προστασία των πυρηνικών εγκαταστάσεων, καθώς και των πυρηνικών, και κατόπιν της υψηλής τεχνολογίας κατασκοπείας. Αργότερα η υπηρεσία αυτή μετασχηματίστηκε. 

Η ιστορία των Ισραηλινών ειδικών δυνάμεων γνωρίζει από λαμπρές επιχειρήσεις (Απαγωγή του Αΐχμαν, την εισαγωγή παράνομων μεταναστών σε εξαιρετικά μεγάλη έκταση, την στρατολόγηση υψηλόβαθμου προσωπικού, την εξόντωση των τρομοκρατών, την πρόληψη των τρομοκρατικών επιθέσεων), αλλά και σοβαρά προβλήματα («τύφλωση» κατά την παραμονή του Πολέμου του Γιομ Κιπούρ, δολοφονία πρωθυπουργού Γιτζάκ Ράμπιν, αποτυχίες πρακτόρων και αποτυχημένα σαμποτάζ. 

Μέχρι σήμερα οι Ισραηλινές ειδικές υπηρεσίες παραμένουν από τις πιο διάσημες και με την μεγαλύτερη επιρροή στον κόσμο, οι τρεις αρχικές — η «Μοσάντ», η «Σσαμπάκ» και η «ΑΜΑΝ», ανεξάρτητα από την οποιαδήποτε κρίση — λειτουργούν ως συνήθως επιτυχημένα, διασφαλίζοντας τα κρατικά συμφέροντα και την ασφάλεια του Ισραήλ.
Κώστας Ουράνης

O Κώστας Ουράνης (πραγματικό όνομα: Κλέαρχος Νιάρχος ή Νεάρχου, όπως το άλλαξε ο ίδιος, 12 Φεβρουαρίου 1890 - 12 Ιουλίου 1953) ήταν Έλληνας ποιητής, πεζογράφος, κριτικός λογοτεχνίας, μεταφραστής, δοκιμιογράφος και δημοσιογράφος.